次韻才叔分韻得七字
作者：許及之
朝代：宋

paragraphs: 竹院主人新築室，涓吉上梁辰取乙。
鳩工度材合忙冗，分韻題詩能暇逸。
獨憐久不到容成，片語全無課秋律。
自傷病足轉拘攣，不復拋磚爲倡率。
轉庵忽傳七字作，頓埽陳言洗凡質。
剩喜金風入詩思，定挽銀河洗吟筆。
鼓宮宮動妙入神，上醫醫國愈吾疾。
聯翩急埽煩寄似，已負今年七月七。